Ciolacu, convins că scăpăm de vizele pentru SUA la toamnă
- Ionel Sclavone
- 13 mai 2024, 10:21
Marcel Ciolacu se arată convins că românii vor călători, fără viză, în Statele Unite, chiar din acest an. Ba mai mult, plusează și susține că vom fi primiți cu drepturi depline și în Schengen.
La început de campanie electorală pentru alegerile din 9 iunie, premierul se declară optimist în privința vizelor pentru America. El se declară convins că vom fi acceptați în programul „Visa Waiver” încă din acest an. Pentru a scăpa de vizele pentru SUA, este nevoie ca procentul cererilor de viză respinse să se reducă la 3%. În 2023, procentul a fost de 8%.
Marcel Ciolacu, optimism de campanie
Președintele PSD se declară convins că vom scăpa de vizele de călătorie pentru Statele Unite, încă din luna octombrie a acestui an. Iar nu din anul 2025, așa cum susțin oficialii ambasadei SUA la București. Coincidență, termenul avansat de Marcel Ciolacu coincide cu finalul alegerilor prezidențiale, care se vor încheia pe 29 septembrie.
„Vă mai dau o veste, anul fiscal în SUA se termina în septembrie. Eu sunt ferm convins că în octombie, cel târziu, nu o să mai avem vize cu SUA. E adevărat că trebuie o mobilizare în continuare din partea românilor, să meargă să îşi reînnoiască vizele care mai au o perioadă scurtă până expiră”, a declarat Ciolacu la Antena 3.
Eliminarea vizelor de călătorie pentru Statele Unite presupune reducerea numărului de solicitări de viză respinse până la 3%. În 2023, România a înregistrat un refuz la viză de 8%. Conform ambasadoarei SUA la București, Kathleen Kavalec, dacă anul acesta este atins procentul de 3%, românii vor călători fără viză, în SUA, din 2025.
„Este scopul meu în acest mandat. Nu poate fi mai devreme de 2025, pentru că avem de măsurat anual rata de respingere, din 1 octombrie până pe 1 octombrie. Dacă totul va fi bine, probabil, la începutul anului 2025. Sperăm. Nu este garantat. Depinde de multe lucruri ce se pot întâmpla, dar eu cred că ne aflăm pe drumul cel bun”, declara Kathleen Kavalec în septembrie 2023.
Iohannis este mai rezervat în aprecieri
Spre deosebire de Marcel Ciolacu, președintele Klaus Iohannis este mai rezervat în estimări. Poate și din cauză că, spre deosebire de liderul PSD, nu mai este interesat de alegeri. Iohannis a făcut o serie de declarații, pe acest subiect, după întâlnirea cu preşedintele SUA, Joe Biden. El a evitat să dea un termen concret în legătură cu eliminarea vizelor.
„Sunt foarte multe discuţii tehnice aici, ştiţi că Visa Waiver nu este o decizie politică, este o decizie care se bazează pe date statistice. Ministerul de Externe de la noi şi ambasada de aici (din SUA – n. red.) au luat lucrurile foarte în serios. Există campanii de conştientizare, de îmbunătăţire a ratei de acceptare şi în acest sens putem să avem speranţa legitimă ca, într-un viitor destul de apropiat, să se rezolve această chestiune”, spunea Klaus Iohannis.
În prezent, cetățenii români nu pot călători pe teritoriul Statelor Unite fără viză. Pentru eliminarea restricțiilor este nevoie ca România să fie inclusă în programul Visa Waiver. Acest lucru este posibil doar dacă așa cum arătam, sunt îndeplinite anumite condiții. În principal este vorba despre reducerea procentului de refuz la viză până sub 3%.
Marcel Ciolacu ne vede în Schengen
Marcel Ciolacu se arată la fel de optimist și în privința aderării depline, cu frontierele terestre, la Spațiul Schengen. La 1 martie, România a fost admisă în spațiul european de liberă circulație cu frontierele aeriene și maritime. Din cauza opoziției Austriei, nu a fost posibilă integrarea deplină, cu toate tipurile de frontieră. Premierul este convins că acest lucru se va îndrepta tot în 2024, an electoral.
„Eu sunt ferm convins că vom intra și terestru anul acesta”, a declarat Marcel Ciolacu.
De menționat că nu este prima oară când premierul manifestă un optimism nejustificat în legătură cu Schengen. La fel susținea și în 2022, înainte ca Austria să se opună aderării României la spațiul de liberă circulație. Ca și acum, Marcel Ciolacu era foarte sigur că vom fi acceptați în Schengen la Consiliul JAI din 8 decembrie 2022.
„Eu îmi menţin părerea că pe data de 8 decembrie vom intra în Spaţiul Schengen. Sunt ferm convins că vor fi discuţii până în ultima clipă. Şi eu comunic cu prim-ministrul. Nu cred că alt stat al UE, stat prieten, cum este Austria, se poate opune pe nedrept intrării României în Spaţiul Schengen”, spunea Marcel Ciolacu, cu doar două zile înainte de refuzul Austriei, când poziția Vienei era deja cunoscută.